Imtella' Novembru 5, 2021 Il-Kummissarju għall-Ħarsien tal-Annimali Alison Bezzina appellat lill-attivisti tal-annimali biex jagħmlu pressjoni fuq l-awtoritajiet bil-għan li jidħlu fis-seħħ l-10 rakkomandazzjoni li ħarġu minn investigazzjoni indipendenti dwar l-ewtanasja ta' disat iklieb b'imġiba severa u aggressiva. Il-Kummissarju Bezzina qalet dan waqt li kienet qed tieħu sehem fil-programm TVAM fuq TVMNews+ li l-investigazzjoni li saret minn bord indipendenit dwar l-ewtanasja tal-klieb bejn Jannar u Awwissu. L-investigazzjoni sabet li d-Direttorat għall-Ħarsien tal-Annimal u l-veterinarji fi ħdanu mxew mal-liġi u skont il-proċeduri stabbiliti. Il-Kummisssarju Bezzina għamlitha ċara li l-uffiċċju tagħha u d-Direttorat għall-Ħarsien tal-Annimali huwa entitajiet għalkollox separati minn xulxin. Spjegat li l-liġi tagħmilha ċara li kelb jista' jitraqqad jekk ikollu mġiba aggressiva għax dan jista' jkun ta' detriment kemm għall-bniedem kif ukoll għal annimali oħrajn. Tenniet li dan ma jgħoddx biss għall-veterinarji tad-direttorat iżda għal kull veterinarju. Qalet li tifhem li kien hemm attivisti li ħaduha bi kbira li dawn il-klieb kellhom jitraqqdu u għalhekk appellat biex jitbiddlu l-proċeduri eżistenti. Semmiet li fost it-tibdil propost hemm li qabel jitraqqad kelb b'imġiba aggressiva jiġi kkonsultat professjonist li jistudja l-imġiba tal-kelb għal diversi drabi u jgħix minn tal-inqas erba' xhur fil-faċilità tal-animal welfare. Bidla oħra proposta fil-proċeduri hi li kelb irid ikun involut f'żewġ inċident gravi biex tiġi kkonsidrata l-possibbiltà li jitraqqad. Proposta oħra li hi fl-Għammieri jkun hemm spazju miftuħ bil-fencing fejn il-klieb ikunu jistgħu jiġu osservati ma' klieb oħra. Qalet li bil-liġi preżenti, maġistrat jista' jiddeċiedi li jraqqad kelb jekk ikun involut f'inċident wieħed. Spjegat ukoll li d-Direttorat għall-Ħarsien għall-Annimali għandu responsabbiltà lejn klieb u annimali oħra. Fil-fatt qalet li wħud mill-klieb li traqqdu m'attakkawx nies, iżda klieb u qtates oħrajn. Il-Kummissarju Bezzina appellat biex jiżdiedu r-riżorsi tad-Direttorat għax nistgħu nispiċċaw f'qagħda fejn klieb aggressivi ma jitraqqdux imma jinżammu f'post li jkun krudili li żżommhom fih għal għomorhom. B'reazzjoni għal ritratti ppubblikati ta' dawn il-klieb li dehru f'ċirkostanzi normali, il-Kummissarju Bezzina qalet li mir-riċerka li saret huwa possibbli ħafna li kelb li jidher mans u kalm, jiġi aggressiv f'ċertu ċirkostanzi. Semmiet ukoll li l-bord tal-investigazzjoni sejjaħ għax-xhieda kollha u f'kull każ ta' dawn id-disa', ma kinitx il-kelma ta' xi ħadd, iżda dak li raw b'għajnejhom. "Iżda ma tħallejna bl-ebda dubju li d-direttorat għamel dak li għamel għall-aħjar kemm tal-klieb li traqqdu u kemm ta' dawk li hemm jgħixu fl-animal welfare", qalet Bezzina. Tenniet li jekk l-attivisti ma jaqblux ma' din id-deċiżjoni ma jistgħux jibqgħu jsabbtu saqajhom, iżda għandhom jaħdmu biex jinbidlu l-proċeduri. Ara wkoll: ARA: Investigazzjoni ssib li ma sar ebda abbuż meta l-Animal Welfare raqqdu klieb b'imġiba aggressiva